Mans onthoof wat op treinspoor slaapDie treinspoor waar die twee mans onthoof is (Foto: Reaction Unit SA, Verskaf) Twee mans is vroeg Dinsdagoggend in Tongaat in KwaZulu-Natal onthoof toe ŉ trein oor hulle gery het. Hulle was besig om op ’n treinspoor te slaap. Kol. Thembeka Mbele, woordvoerder van die polisie, sê die twee mans, in hul 20’s, het omstreeks 03:20 op ’n treinspoor naby die Tongaat-treinstasie geslaap toe hulle deur ŉ trein getref is. Hulle is in die proses onthoof. Lede van die Reaction Unit South Africa (Rusa) op die toneel (Foto: Reaction Unit SA, Verskaf) “Die presiese omstandighede van die voorval word nog ondersoek,” sê Mbele. Prem Balram, woordvoerder van Reaction Unit South Africa (Rusa), sê ŉ omstander het hulle omstreeks 06:20 van die voorval in kennis gestel. Met hul beamptes se aankoms op die toneel, het hulle die twee onthoofde mans op die toneel aangetref. Spoorwegowerhede was ook reeds op die toneel. “Volgens inligting was die twee mans glo haweloos en het hulle gewoonlik onder ŉ brug langs die treinspoor geslaap,” sê Balram.